汴堤柳
作者：王泠然
朝代：唐

paragraphs: 隋家天子憶揚州，厭坐深宮傍海游。
穿地鑿山開御路，鳴笳疊鼓泛清流。
流從鞏北分河口，直到淮南種官柳。
功成力盡人旋亡，代謝年移樹空有。
當時綵女侍君王，繡帳旌門對柳行。
青葉交垂連幔色，白花飛度染衣香。
今日摧殘何用道，數里曾無一枝好。
驛騎征帆損更多，山精野魅藏應老。
涼風八月露爲霜，日夜孤舟入帝鄉。
河畔時時聞木落，客中無不淚沾裳。